Gary Holton

Gary Holton (22. syyskuuta 1952 – 25. lokakuuta 1985) oli englantilainen näyttelijä ja muusikko. Hän tuli monelle suomalaiselle tutuksi Wayne Norrisin roolista TV-sarjassa Näkemiin vaan, muru! 
Ennen näyttelijän uraansa Holton vaikutti laulajana Heavy Metal Kids -yhtyeessä, jossa hän oli mukana sen perustamisesta 1973 vuoden 1978 jäähyväiskeikalle asti. Vuosina 1981–1983 Holton julkaisi neljä albumia yhdessä norjalaisen rock-muusikon Casino Steelin kanssa. Kaksikko oli suosittu Norjassa. 
Elämä.
Gary Holton syntyi Lontoossa vuonna 1955. Hän aloitti uransa lapsinäyttelijänä ja sai koulutuksensa arvostetuissa teatteriryhmissä, kuten Old Vic Theatre Companyssa ja Royal Shakespeare Companyssa. 17-vuotiaana hän sai julkisuutta liittyessään suositun Hair-musikaalin kiertueeseen vuonna 1972 
Heavy Metal Kids.
Kaksi vuotta myöhemmin hän perusti Heavy Metal Kids -yhtyeen yhdessä Mickey Wallerin (kitara), Danny Peyronelin (koskettimet), Keith Boycen (rummut) ja Ronnie Thomasin (basso) kanssa. Heavy Metal Kids yhdisti katurockia, reggaeta ja balladeja rajuun ja energiseen tyyliin, joka oli pysyvästi kietoutunut dickensmäiseen katulapsi-ilmeeseen – viittauksena toiseen Holtonin lapsuuden rooleista, Artful Dodgerin esittämiseen "Oliver!"-musikaalissa. 
Yhtye julkaisi kaksi studioalbumia, joista vuonna 1974 ilmestynyt debyyttialbumi "Heavy Metal Kids" sai runsaasti mediahuomiota Britanniassa. Jatkoalbumi "Anvil Chorus" ei kuitenkaan yltänyt samanlaiseen suosioon ja Holton jätti yhtyeen vuoden 1976 lopulla. 
Gary Holton vietti seuraavat kaksi vuotta raitistuen ja keskittyen jälleen näyttelijänuraansa. Vuonna 1978 Heavy Metal Kids esiintyi muutaman kerran. Holton oli samaan aikaan saanut roolit elokuvissa "Music Machine" ja "Quadrophenia", joka pohjautui The Whon rock-eepokseen. Heavy Metal Kidsin paluu epäonnistui. Se soitti Lontoossa joukon humalaisia keikkoja ja vetäytyi lopulta studioon äänittämään pitkään viivästynyttä kolmatta albumiaan "Kitsch" tuottajanaan legendaarinen Mickie Most. Pian levyn ilmestymisen jälkeen yhtye hajosi. 
Holton jatkoi satunnaista musiikin tekemistä, useimmiten yhdessä punk-yhtye The Boysin kitaristin Casino Steelin kanssa. Hän myös tuurasi Damnedin laulajana muutamalla keikalla vuonna 1978, kun yhtyeen laulaja Dave Vanian oli sairastunut. 
Näkemiin vaan, Muru.
Näyttelemiseen Garylla oli musiikkia suurempi intohimo. Hän sai kiitettyjä rooleja elokuvissa kuten "Breaking Glass" ja "Bloody Kids", kunnes lopulta nousi todelliseen tähteyteen vuonna 1983 Waynen roolissa brittiläisessä tv-sarjassa Näkemiin vaan, muru! Sarja kertoi seitsemän englantilaisen rakennustyöläisen arjesta ja elämästä Saksassa. Sarja oli humoristinen kuvaus Margaret Thatcherin aikaisesta Britanniasta ja siirtotyöstä. Siihen aikaan 30 000 brittiä työskenteli Saksassa, koska Britannian rakennusala oli romahtanut.
Kuolema.
Gary Holton palasi myös teatteriin Lontoossa ja esiintyi "Pump Boys and Dinettes" -näytelmässä. Hän kuoli kesken "Näkemiin vaan, muru" sarjan toisen tuotantokauden kuvausten. Vaikka hänestä oli tullut TV-tähti 1980-luvun alussa, hänen elämäänsä varjostivat vaikeat alkoholi- ja huumeongelmat. Gary Holtonin on kuvailtu olleen siviilissä samanlainen kuin kauniita naisia rakastanut vilkkusilmäinen Wayne-hahmonsa. Brittimedia otti ilon irti tähden rankasta juhlimisesta ja naisseikkailuista. Näyttelijän Ernie-isä kertoi vuonna 2015 hänen perheen olleen sydän syrjällään huolesta kun Holton kamppaili päihdeongelmien kanssa. Kuolemaansa edeltävänä iltana alakuloinen Gary Holton oli lehtitietojen mukaan avautunut pubissa ystävilleen vaikeuksistaan. Hän oli pahoissa veloissa ja suri, kuinka päihteet olivat ajaneet hänet syöksykierteeseen.
Gary Holton kuoli lokakuussa 1985 alkoholin ja huumausaineiden yliannostukseen. 
Holtonia ihaili esimerkiksi suomalainen rock-laulaja Michael Monroe, joka on kutsunut Gary Holtonia yhdeksi esikuvistaan. Monroe on levyttänyt cover version Gary Holtonin kappaleesta "She's No Angel" vuoden 1989 sooloalbumilleen "Not Fakin It," sekä version Holtonin kappaleesta "Delirious" Hanoi Rocksin vuonna 2002 ilmestyneelle studioalbumille "Twelve Shots on the Rocks." 
Levytyksiä.
Heavy Metal Kids
Gary Holton &amp; Casino Steel